เมื่อวันที่ 18 พฤศจิกายน 2554 เวลา 17.00 น ผู้แทนสหภาพแรงงานฯ กล่าว ถึงเหตุผลที่ต้องชุมนุมหน้าบริษัทในครั้งนี้ว่า "ทางสหภาพแรงงานฯ และบริษัท เซ็นโกเบน ซีคิวริท จำกัด ได้มีการเจรจาข้อเรียกร้องมาหลายครั้งแล้ว แต่ยังไม่มีความคืบหน้าเท่าที่ควร จึงต้องมีการชี้แจ้งกับสมาชิกฯในวันนี้ และทุกคนต่างต้องการรอฟังผลเจรจาจากตัวแทนพร้อมกัน" และให้ข้อมูลอีกว่า "ปีนี้บริษัทมียอดการผลิตที่สูงและมีผลประกอบการที่ดี แต่ก็ไม่ทำให้การเจรจาในปีนี้ง่ายนัก ประกอบทั้งบริษัทยังอ้างถึงวิกฤติการณ์น้ำท่วมในขณะนี้ โดยบอกว่าแม้เราจะมีการทำงานมาตลอดก็ตาม แต่ก็ขายไม่ได้เพราะลูกค้าหยุด เราจึงมีสินค้าเหลืออยู่ในคลังสินค้าจำนวนมาก" ผู้แทนเผย
ขณะเดียวกันบรรยากาศการชุมนุม เพื่อรอฟังผลการเจรจามีตัวแทนจากหลายสหภาพแรงงาน ผลัดเปลี่ยนให้ความรู้และให้กำลังใจกลุ่มผู้ชุมนุม โดยมีผู้เข้าร่วมสังเกตการณ์และผู้ชุมนุมในครั้งนี้ ราว 200 คน
เวลาประมาณ 20.00 น. นาย อรุณ น้อยสุวรรณ ประธานสหภาพแรงงาน เซ็นโกเบนฯ ได้กล่าวสรุปผลการเจรจากับสมาชิกที่รอฟังผลการเจรจาว่า "ขณะนี้เราสามารถหาข้อตกลงร่วมกับทางบริษัทได้แล้ว ในภาพรวมนั้น ถือว่าเป็นที่น่าพอใจมาก ขอให้สมาชิกเข้าใจถึงเหตุที่ทำให้ผลออกมาเป็นเช่นนี้ ถึงแม้เราจะมีกำไรก็ตามแต่สถานการณ์โดยรอบไม่เอื้ออำนวย" นาย อรุณ กล่าว
ในพื้นที่ภาคตะวันออกที่ในช่วงเวลานี้นั้น สหภาพแรงงานส่วนมากจะเริ่มทยอยยื่นข้อเรียกร้องเพื่อเปลี่ยนแปลงสภาพการจ้างต่อนายจ้างของตน แต่อุปสรรคทุกสหภาพแรงงานต้องพบคือข้ออ้างที่นายจ้างส่วนใหญ่จะอ้างถึงวิกฤติน้ำท่วมครั้งนี้ ทั้งเหตุการณ์นั้นเกิดขึ้นมาไม่นาน และที่ผ่านมาก็มีกำลังการผลิตที่สูงมาตลอดทั้งปี
กระมนต์ ทองออน นักสื่อสารแรงงาน ศูนย์สื่อสารแรงงานระยอง-ชลบุรี รายงาน